
Tehniskā specifikācija

Atklātā konkursā
“Zvanu centra ārpakalpojuma risinājuma iegāde”
(identifikācijas Nr. LIAA 2026/43)

1. Vispārīga informācija.

Klientu apkalpošanas procesa optimizācijai Latvijas Investīciju un attīstības aģentūra (turpmāk - LIAA) ievieš zvanu centra ārpakalpojuma risinājumu (turpmāk - Pakalpojums).
Pakalpojuma mērķis ir nodrošināt centralizētu ienākošo zvanu pieņemšanu un apstrādi, sniedzot kvalitatīvu un vienotu informāciju par LIAA atbildībā esošiem jautājumiem.

2. Iepirkuma priekšmeta mērķis

Pakalpojuma mērķis ir nodrošināt centralizētu ienākošo zvanu pieņemšanu un apstrādi, sniedzot kvalitatīvu un vienotu informāciju par LIAA atbildībā esošiem jautājumiem.

3. Pakalpojuma izpildes nosacījumi

Jāsniedz zvanu centra ārpakalpojuma risinājums par LIAA sniegtajiem pakalpojumiem, administrētajām programmām, projektiem un citiem ar LIAA darbību saistītiem jautājumiem, nodrošinot tālruņa līnijas darbības nepārtrauktību.
Ja Izpildītāja operatoram nebūs pieejama pietiekama informācija, lai atbildētu uz klientu jautājumiem, zvani tiek nodoti uz Pasūtītāja norādīto e-pastu, atzvana veikšanai.

4. Biznesa process

4.1. Vispārīgās prasības sistēmai
1. Jānodrošina klientu veikto zvanu saņemšana no sakaru tīkliem Latvijā un ārzemēs uz vismaz 2 (diviem) numuriem, kā arī statistikas informācijas sistēmas zvanu ierakstu un datu drošai uzglabāšanai;
2. Jānodrošina atzvans neatbildētajiem zvaniem vienas darba dienas laikā;
3. Jānodrošina procesu konfigurēšanu un sistēmas iestatīšanu pilnvērtīgai pakalpojuma sniegšanai;
4. Katrs ienākošais zvans jāreģistrē Izpildītāja Zvanu apstrādes sistēmā saskaņā ar Pasūtītāja norādījumiem.
 
4.2. Zvanu apkalpošanas parametri

1. Ienākošo zvanu apkalpošana tiek nodrošināta Latvijas Republikā normatīvajos aktos noteiktajās darba dienās, darba laikā no plkst. 8:30 līdz 17:00. Darba dienu pārcelšanas vai izmaiņu gadījumā, kas noteiktas normatīvajos aktos, pakalpojuma sniegšana tiek pielāgota attiecīgajam darba dienu grafikam.
2. Kopējais indikatīvais zvanu skaits: ~250-450 zvani mēnesī, vidējais sarunas ilgums: 192 sekundes (3,2 minūtes). Norādītais apjoms ir indikatīvs un neuzliek Pasūtītājam pienākumu pasūtīt šādu apjomu. 
3. Ieteicamais maksimālais vienas sarunas laiks - ≤ 5 minūtes.
4. Zvanu noslodzes sadalījums darba laikā  - indikatīvi lielākā zvanu plūsma ir no plkst. 10.00 līdz 12.00 un no plkst. 14.00 līdz 16.00.
5. Notikumi, kas var ietekmēt klientu zvanu plūsmu un zvanu apjomu:
· ģeopolitiskā situācija (t.sk. militārie konflikti), valsts vai starptautiska mēroga krīzes situācijas;
· kādas atbalsta programmas aizvēršana vai jaunas programmas atvēršana.
6. Ienākošo zvanu apkalpošana tiek nodrošināta latviešu un angļu valodā.
7. IVR (Interaktīvās balss atbildes) funkcionalitāte:
7.1. Darba laikā:
· Ja visi operatori ir aizņemti: paziņojums par plānoto gaidīšanas laiku un iespēja pieteikt atzvanu (atzvans veicams vienas darba dienas laikā).
· Izvēlne savienojumam ar LIAA lietvedību (jautājumiem par dokumentu virzību vai noslēgtajiem līgumiem u.tml. jautājumiem).
7.2. Ārpus darba laika (no plkst. 17:00 līdz 8:30, kā arī brīvdienās (sestdiena, svētdiena, svētku dienas)): Automātiska klientu informēšana par LIAA darba laiku un citu aktuālo informāciju latviešu un angļu valodā.
· Interaktīvās balss izvēlnes (IVR) izmaiņas Izpildītājs veic 2 (divu) darba dienu laikā pēc rakstiskas informācijas saņemšanas un saskaņošanas ar Pasūtītāju.

5. Informācijas avoti un apmācības

1) Oficiālie LIAA tīmekļa resursi: https://liaa.gov.lv, https://liaa.business.gov.lv/.
2) LIAA nodrošinātie informatīvie materiāli (zināšanu bāze, biežāk uzdotie jautājumi un atbildes, operatīvā saziņa). Nepieciešamības gadījumā materiāli tiek papildināti.
3) Operatoru apmācībās sniegtā informācija un materiāli.
4) Operatoru apmācības pirms pakalpojuma uzsākšanas paredzētas 2 dienas, katru dienu pa 2 stundām, kopējais apmācību apjoms – 4 stundas.

6. Tehniskās prasības zvanu apkalpošanas sistēmai

Zvanu apstrādes platformai jānodrošina vismaz šāda funkcionalitāte:
1) Visu ienākošo un izejošo (atzvanu) sarunu automātiska ierakstīšana pilnā apjomā. Operatoram ir aizliegts veikt ieraksta pārtraukšanu vai dzēšanu.
2) Sarunu ierakstu droša uzglabāšana vismaz 3 (trīs) mēnešus, ar iespēju pēc LIAA pieprasījuma nodrošināt uzglabāšanas termiņa pagarināšanu.
3) Nodrošina Pasūtītāja pilnvarotajiem darbiniekiem pastāvīgu piekļuvi sarunu ierakstiem tiešsaistes vidē (lietotāja saskarnē), lai veiktu noklausīšanos jebkurā laikā, vai pēc Pasūtītāja pieprasījuma Izpildītājs nodod ierakstus Pasūtītājam lejuplādējamā formātā.
4) Sistēmai jānodrošina ērta un strukturēta datu ievade par katru sarunu (tēma, apakštēma), klienta identifikācija (ja iespējams) saskaņā ar LIAA norādījumiem.
5) Izpildītājs sagatavo automatizēto vai manuālo statistikas un atskaiti par jebkuru Pasūtītāja izvēlēto periodu (piemēram: diena, nedēļa, mēnesis), iekļaujot šajā Tehniskajā specifikācijā noteiktos kvalitātes rādītājus (turpmāk - KPI[footnoteRef:1]). [1:  KPI (Key Performance Indicator) – iepriekš definēti, izmērāmi darbības rādītāji, pēc kuriem tiek vērtēta Pakalpojuma sniedzēja sniegto pakalpojumu kvalitāte un atbilstība līgumā noteiktajiem mērķiem.] 


7. Kvalitātes nodrošināšana un uzraudzība

7.1. Kvalitātes kontroles mehānismi.
Izpildītājam jānodrošina pastāvīga pakalpojuma kvalitātes vadība, kas ietver:
1) Regulāra sarunu ierakstu analīze un vērtēšana (izmantojot mākslīgā intelekta rīkus vai manuālu pārbaudi), lai pārliecinātos par atbilstību LIAA klientu apkalpošanas standartam (https://www.liaa.gov.lv/lv/par-mums/latvijas-investiciju-un-attistibas-agenturas-klientu-apkalposanas-standarts) un visu šajā Tehniskajā specifikācijā noteikto kvalitātes rādītāju (KPI) izpildi.
2) Regulāras  apmācības (vismaz vienu reizi 6 mēnešos) un praktiskie treniņi, pamatojoties uz LIAA sniegto aktuālo informāciju un analīzes rezultātiem.
3) Zvanu apstrādes scenāriju un IVR (Interactive Voice Response - interaktīvā balss atbildes sistēma) loģikas pilnveide, ja analīze uzrāda neefektivitāti.
4) Jāuztur regulāra (vismaz vienu reizi nedēļā) saziņa un datu apmaiņa ar LIAA drošā un strukturētā vidē.
5) Jāizveido un jāuztur sūdzību reģistrs, kur tiek uzskaitītas saņemtās klientu sūdzības.
6) Pakalpojuma sniegšana notiek atbilstoši LIAA klientu apkalpošanas standartam.

7.2. Atskaišu sniegšanas kārtība
Izpildītājs nodrošina datu pieejamību tiešsaistes sistēmā un iesniedz šādas atskaites:
1) Iknedēļas operatīvā atskaite: apkalpoto zvanu skaits, zvanu minūtes, populārākās tēmas un apakštēmas, sūdzību skaits (katras nākamās nedēļas pirmās darba dienas laikā par iepriekšējo nedēļu).
2) Mēneša atskaite (par iepriekšējo mēnesi līdz nākamā mēneša 5. darba dienai) iekļaujot vismaz šādu informāciju:
2.1. Zvanu skaits:
· Kopējais ienākošo zvanu skaits,
· Savienojumu skaits ar LIAA lietvedību (IVR),
· Zvanu centrā saņemto zvanu skaits un minūtes
· Zvanu centrā neatbildēto zvanu skaits,
· Veikto atzvanu skaits un minūtes.
2.2. Zvanu minūtes kopā,
2.3. Zvana datums, laiks,
2.4. Detalizēts tēmu un apakštēma, identificēto uzņēmumu nosaukumi (ja iespējams) un tālruņa numuri.
2.5. Šajā Tehniskajā specifikācijā noteikto kvalitātes rādītāju izpilde.
2.6. Saņemtās sūdzības (t.sk. nepatiesas/neatbilstošas informācijas sniegšanas gadījumi). 

7.3. Rīcība sūdzību gadījumā.

Izpildītājs, saņemot klienta sūdzību par pakalpojumu, nekavējoties, bet ne vēlāk kā 1 darba dienas laikā informē Pasūtītāju, nosūtot sūdzības aprakstu un sarunas ierakstu. Ja sūdzību saņem Pasūtītājs, tas informē Izpildītāju un pieprasa attiecīgo sarunas ierakstu. Pasūtītājs 2 (divu) darba dienu laikā izvērtē sūdzību un informē Izpildītāju par sūdzībām, kas atzītas par pamatotām. Izpildītājs reģistrē visas pamatotās sūdzības sūdzību reģistrā neatkarīgi no to saņemšanas avota.

8. Kvalitātes rādītāji (minimālie kvalitātes kritēriji)

Kvalitātes rādītāji (KPI) mēnesī (attiecas uz zvaniem darba laikā):
	Rādītājs
	Minimālā prasība

	Atbildēto zvanu īpatsvars (%) 
	≥ 90% no kopējā darba laikā saņemto zvanu skaita 

	Pakalpojuma līmenis (Service Level) (%)
	≥ 90% no kopējā darba laikā saņemto zvanu skaita tiek atbildēti 60 sekunžu laikā 

	Vidējais atbildes laiks sekundēs
	≤ 50 sekundes

	Reģistrēto un Pasūtītāja izvērtēšanas rezultātā apstiprināto sūdzību īpatsvars (%)
	≤ 1% no mēneša kopējā apkalpoto zvanu skaita

	Atzvanīšanas laiks 
	100% vienas darba dienas laikā

	Vidējais sarunas ilgums mēnesī (minūtes)
	≤ 3,2 minūtes

	Sarunu ierakstu pieejamība (%)
	100% (glabāšana vismaz 3 mēnešus)



9. Drošība un datu aizsardzība
Izpildītājs nodrošina visu personas datu un sarunu ierakstu apstrādi saskaņā ar Eiropas Parlamenta un Padomes Regulu (ES) 2016/679 (GDPR) un piemērojamiem normatīvajiem aktiem personas datu aizsardzības jomā.
Zvanu apstrādes sistēmai jānodrošina:
1) Autorizēta piekļuve ar lietotāju tiesību diferenciāciju, nodrošinot, ka klientu datiem un sarunu ierakstiem piekļūst tikai Izpildītāja pilnvaroti darbinieki pakalpojuma sniegšanai un Pasūtītāja nominētās personas uzraudzības nolūkiem.
2) Sarunu automātiska ierakstīšana un droša uzglabāšana vismaz 3 (trīs) mēnešus, nodrošinot Pasūtītājam sarunu noklausīšanos vai ierakstu nodošanu pēc pieprasījuma.
3) Datu uzskaiti, statistikas un atskaišu ģenerēšanu (dienas, nedēļas, mēneša griezumā), kā arī kvalitatīvu pakalpojuma rādītāju (KPI) uzraudzību.
Izpildītājam nav paredzēta tieša pieslēgšanās LIAA iekšējām IT sistēmām vai iekšējam tīklam. Informācijas apmaiņa notiek, izmantojot publiski pieejamus vai savstarpēji saskaņotus saziņas kanālus.

10. Nodevumi
Izpildītājs katru nedēļu, ne vēlāk kā nākamās nedēļas pirmajā darba dienā, sagatavo un iesniedz iknedēļas operatīvo atskaiti par iepriekšējo nedēļu un ikmēnesi, līdz nākamā mēneša 5. darba dienai, sagatavo un iesniedz ikmēneša atskaiti par iepriekšējā mēnesī apkalpoto zvanu skaitu. 

Tehniskā specifikācija aktualizēta 2026.gada 10.augustā.
